
Parlamentul  României

Camera  Deputaţilor

Comisia pentru industrii si servicii





                Bucureşti, 25.03.2002 








                       Nr.23/843/1998

BIROUL PERMANENT AL CAMEREI DEPUTAŢILOR

DOMNULUI PREŞEDINTE  VALER DORNEANU



Vă înaintăm, alăturat, Raportul de înlocuire asupra propunerii legislative privind amenajarea complexă a râului Argeş în aval de Bucureşti şi reluarea lucrărilor la canalul navigabil Dunăre - Bucureşti, primit cu adresa nr.192 din 19 octombrie 1998.



Propunerea legislativă a fost respinsă de Senat.



La întocmirea raportului au fost avute în vedere avizele transmise de:

· Comisia pentru administraţie publică, amenajarea teritoriului şi echilibru ecologic;

· Comisia pentru buget, finanţe şi bănci;

· Comisia juridică, de disciplină şi imunităţi;

· punctul de vedere al Ministerului Apelor şi Protecţiei Mediului;

· punctul de vedere Ministerului Lucrărilor Publice, Transporturilor şi Locuinţei.

În raport de obiectul şi conţinutul său, proiectul de lege face parte din categoria legilor ordinare.

                        PREŞEDINTE,                                    SECRETAR,

                          István Antal                                     Cristian Buzea                                  

Prezentul Raport înlocuieşte Raportul anterior transmis cu adresa nr.843/XVIII/3/20.11.1998.

RAPORT  DE  ÎNLOCUIRE

asupra propunerii legislative privind amenajarea complexă a râului Argeş în aval de Bucureşti şi reluarea lucrărilor la canalul navigabil 

Dunăre - Bucureşti

În conformitate cu prevederile Regulamentului Camerei Deputaţilor, Comisia pentru industrii şi servicii a fost sesizată pentru avizare şi dezbatere în fond, cu propunerea legislativă privind amenajarea complexă a râului Argeş în aval de Bucureşti şi reluarea lucrărilor la canalul navigabil Dunăre - Bucureşt, trimisă cu adresa nr.192 din 19 octombrie 1998.


Propunerea legislativă a fost examinată în şedinţa Comisiei pentru industrii şi servicii din data de 20 noiembrie 1998, întocmindu-se Raportul asupra propunerii legislative prin care s-a propus respingerea acestui act normativ. Raportul a fost trimis Biroului Permanent al Camerei Deputaţilor cu nr.843/XVIII/3/20.11.1998.



Biroul Permanent al Camerei Deputaţilor a înapoiat Comisiei pentru industrii şi servicii raportul menţionat anterior în vederea reexaminării propunerii legislative.



În urma reexaminării propunerii legislative, Comisia pentru industrii şi servicii a hotărât, în şedinţa din 21 martie 2002, cu 24 de voturi pentru, respingerea propunerii legislative.



În cadrul lucrărilor comisiei, s-a menţionat că reluarea lucrărilor la un obiectiv de asemenea importanţă necesită elaborarea de către autorităţile competente a unui studiu tehnico-economic actualizat prin care să se stabilească oportunitatea reluării lucrărilor la Canalul navigabil Dunăre-Bucureşti şi care să cuprindă situaţia actuală a lucrărilor, valoarea estimată pentru finalizarea obiectivului, traficul de mărfuri preconizat pentru viitoarea cale navigabilă, eficienţa economică comparativ cu alte moduri de transport şi în mod deosebit, posibilităţile de finanţare a lucrărilor. 

În raport de obiectul şi conţinutul său, propunerea legislativă face parte din categoria legilor ordinare.

                     PREŞEDINTE,                                     SECRETAR,

                       István Antal                                       Cristian Buzea

Expert, Daniel Bădina

PAGE  
3

